FI Euroopan unionin virallinen lehti L 134/73

KOMISSION DIREKTIIVI 2010/34/EU,

annettu 31 päivänä toukokuuta 2010,

neuvoston direktiivin 91/414/ETY liitteen I muuttamisesta penkonatsoli-tehoaineen käytön laajentamisen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 6 artiklan 1 kohdan,

sekä katsoo seuraavaa:

(1) Penkonatsoli sisällytettiin tehoaineeksi komission direktiivillä 2009/77/EY (2) direktiivin 91/414/ETY liitteeseen I erityissäännöksin, joiden mukaan jäsenvaltiot voivat sallia kyseisen aineen käytön ainoastaan kasvihuoneissa ja ilmoittajan on toimitettava lisätietoja maaperässä olevan metaboliitin U1 kulkeutumisesta ja käyttäytymisestä ympäristössä 31 päivään joulukuuta 2011 mennessä.

(2) Ilmoittaja toimitti vaaditut tiedot 6 päivänä toukokuuta 2009 Saksalle, joka oli nimetty esitteleväksi jäsenvaltioksi komission asetuksella (EY) N:o 451/2000 (3). Saksa arvioi lisätiedot ja toimitti komissiolle 6 päivänä marraskuuta 2009 penkonatsolia koskevan arviointikertomuksen luonnokseen täydennyksen, josta pyydettiin lausuntoa muilta jäsenvaltioilta ja Euroopan elintarviketurvallisuusviranomaiselta (EFSA). Lausunnoissa ei nostettu esiin merkittäviä huolenaiheita eivätkä muut jäsenvaltiot tai EFSA tuoneet julki mitään, mikä olisi sulkenut pois käytön laajentamisen. Jäsenvaltiot ja komissio ovat tarkastelleet arviointikertomuksen luonnosta ja sen täydennystä elintarvikeketjua ja eläinten terveyttä käsittelevässä pysyvässä komiteassa, ja penkonatsolia koskeva komission tarkastelukertomus valmistui 11 päivänä toukokuuta 2010.

(3) Ilmoittajan toimittamat uudet tiedot metaboliitin U1 kulkeutumisesta ja käyttäytymisestä ympäristössä ja esittelevän jäsenvaltion tekemä uusi arvio osoittavat, että penkonatsolia sisältävien kasvinsuojeluaineiden voidaan yleisesti ottaen katsoa täyttävän direktiivin 91/414/ETY 5 artiklan 1 kohdan a ja b alakohdassa säädetyt edellytykset erityisesti alkuperäisessä asiakirjassa tarkoitettujen, tutkittujen ja komission tarkastelukertomuksessa lueteltujen käyttötarkoitusten osalta. Tämän vuoksi direktiivillä 2009/77/EY muutetun direktiivin 91/414/ETY mukaan ei ole enää tarpeen rajoittaa penkonatsolin käyttöä kasvihuoneisiin.

(4) Rajoittamatta edellä esitetyn päätelmän soveltamista on kuitenkin asianmukaista hankkia lisätietoja tietyistä seikoista. Direktiivin 91/414/ETY 6 artiklan 1 kohdassa säädetään, että tehoaineen sisällyttämiselle liitteeseen I voidaan asettaa ehtoja. Tämän vuoksi on aiheellista vaatia ilmoittajaa toimittamaan lisätietoa maaperässä olevan metaboliitin CGA179944 kulkeutumisesta ja käyttäytymisestä happamassa maaperässä.

(5) Sen vuoksi direktiiviä 91/414/ETY olisi muutettava.

(6) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN DIREKTIIVIN:

1 artikla

Muutetaan direktiivin 91/414/ETY liite I tämän direktiivin liitteen mukaisesti.

2 artikla

Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivänä kesäkuuta 2010. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.

Niiden on sovellettava näitä säännöksiä 1 päivästä heinäkuuta 2010.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3 artikla

Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 31 päivänä toukokuuta 2010. Komission puolesta José Manuel BARROSO Puheenjohtaja

(1) EYVL L 230, 19.8.1991, s. 1.

(2) EUVL L 172, 2.7.2009, s. 23.

(3) EYVL L 55, 29.2.2000, s. 25.